Dalwaqt ma jifdal xejn. La baned, la murtali, u lanqas pavaljun imġiddem. Ftit taż-żmien ieħor u nidfnu l-festa mal-bqija tat-tradizzjonijiet li tant qaħħabna fuq il-fuljetti għat-turisti iżda qatt ma ħarisna u wisq anqas fhimna. Min għad għandu ħin għall-festa? Issa li kull sekonda ta' ħajjitna issagrifikajniha fuq l-altar tal-flus, issa ħadd m'għandu moħħ jirħama jew jaħdem il-liedna. Jum is-Sibt issa qaddisnih lil alla tal- (għax tant hawn flus, li rridu naħdmu bis-Sibt u l-Ħadd). Min għad għandu paċenzja idur mat-trofej tal-pjazza jew l-istatwa l-ġdida li ramaw fit-triq tal-knisja? Jekk qed issuq, tlift parking. Jekk qed timxi (f'każ rari ta' neċessità assoluta), tisħet l-armar għax trid iddur miegħu u t-triq mimlija karozzi. U fuq kollox dal-ħafna qaddisin x'nambuhom? Il-qaddisin tal-lum jilbsu ġlekk u ngravata, u jgħidulna li kollox sew. Dawn il-pjaneti rrakmati, drappijiet mixħutin fuq l-ispalla, u raġġieri...dawk inħalluhom għall-kotba tal-arti li qatt ma nixtru wisq anqas niftħu. Ejja ma nkunux pessimisti – dejjem sabiħ tieħu birra friska waqt li tkanta 'Sweet Caroline' u tħossok parti minn 'xi ħaġa'. Iżda dik ix-'xi ħaġa' tħossha wkoll titbiegħed minnek, u int u taqbeż mad-DJ tinduna kemm hemm nies madwarek li ma tafx, minkejja li joqgħodu biss żewġ bibien 'il bogħod minnek, jew saħansitra fl-istess blokka 'moderna' li telgħet f'tarf ir-raħal. Hemm uċuh tafhom biss minn Facebook u Instragram, jew forsi taħseb li huma, għax koż bla filters u hashtags, in-nies jidhru xort'oħra. Iżda forsi qed ngħid il-ħmerijiet. Ara kemm hawn nies ġew jaraw in-nar! Ara kif imlejna pjazza għax ġibna tribute band! Ara kemm kummerċ! Iva, flus hawn kemm trid – għax issa kollox nistgħu nixtru. Nar? Nixtruh. Bandisti? Nixtruhom. Armar? Nixtruh. U fejn ma naslux, insibu xi imprenditur jagħtina donazzjoni: ftit eluf mill-miljuni li għandu. U b'dawk il-flus nagħmlu pavaljun ġdid u statwi ġodda u sorpriżi mill-isbaħ. U waqt li aħna mehdijin nixorbu l-birra u nkantaw 'Sweet Caroline', madwarna jaqgħu djarna u jitilgħu flettijiet li magħhom daqshekk irbatna ventijiet. L-għelieqi minn fejn naħarqu n-nar ukoll sparixxew taħt il-konkrit. U n-nies li darba kienu jiġu jagħtu daqqa t'id, ma tarahomx b'nemes għax kulħadd mix-xogħol għad-dar. U l-festa tmut weħidha...u l-bliet u l-irħula tagħna fl-aħħar iċedu quddiem l-armata ta' karozzi, trakkijiet, u . U ħadd ma jitniffes, għax issa sirna eremiti diġitali – u barranin f'darna stess...
Requiem lill-Festi